Skep moedAs ek vanaand met jou kon praat; wat sou ek tog aan jou oordra? Met seer is ek hier weg geskeur en dit laat jou ŉ antwoord vra. Sou ek vertel van my jong dae; van plaaslewe in Afrika; die liefdesdae, ek en jou ma; en als wat ons aan jou oordra? Ons is mos lief vir hierdie land; het hier geplant, gebou, gespaar. Dit elke dag vir jou geslag: ŉ Ideaal vandag nog daar. Sou ek aan jou vertroosting bring met fantasieë uit die see geroei? Of sou ek eerder net vertel van die bloed wat in jou are vloei? Want jy is nie per toeval hier nie; maar met ŉ roeping hier geplaas. Dink daagliks aan jou nageslag en wat jou kinders van jou vra. Sou ek vertel van die Groot Griep; van rampe wat verwoesting bring; die depressievlaag en armoedvraag; of hoe ons wilskrag dit deurdring? Hoe jou oupa, toe taamlik jonk; in daardie tyd reeds agterkom; die beste geweer is om te leer. Slegs só skep mens waarlik ŉ toekoms. Of van die blikskud-pennietyd; van sentesamel met jolyt; hoe koeksisters gewoeker is om te bou aan ŉ universiteit. Of sou ek verder terug moes peil; tot by die tyd van ween en huil en jou vertel van verskroeide hel reg in die doodskadu se dal. Dit was die dae van kinderbloed; van vrouewoed en tranevloed; en ons onthou dié wat verloor is; en veg dan voort met dié wat oor is. Dan sou ek jou vertel van moed; van vrou alleen, gespot, geslaan; wat als verloor, vlug met niks oor en in die veld haar man moet staan. van seuns wat oornag krygers word en in die slag mekaar moes dra; waar kanon knal en broeders val vir vryheid in Suid-Afrika. En die ruiterperd se runnik galm vêr met die bergpas aan; waar Majubaduif vir vrede vlieg; toe Dawid Goliat verslaan. Anders sou ek kon vertel van ossewa deur berg en dal; van kaalvoetloop en kinders doop; en streepsakslaap by voorlaaierloop. Maar ek wil vertel van Lenie Retief. Haar man vermoor en toe dié brief: Stuur tog ŉ kissie vrugtebome; sodat ons kan plant in die nuwe land. As ek vanaand met jou kon praat sou ek haar brief aan jou oordra. Skep moed, gaan plant in hierdie land. Dis wat jou kinders van jou vra Ernst is adjunk uitvoerende hoof van AfriForum. Volg hom op Twitter by @ernstroets